PROJEKTS

Pielikums

Ogres novada pašvaldības domes

16.08.2023. ārkārtas sēdes lēmumam

(protokols Nr.14; 4.)

**LĪGUMS**

**par sadarbību starp Ogres novada pašvaldību (Latvijas Republika)**

**un Zbaražas pilsētu (Ukraina)**

**\_\_\_\_\_\_\_\_\_\_ 2023. gada \_\_\_.\_\_\_\_\_\_\_\_\_\_**

Ogres novada pašvaldība, domes priekšsēdētāja Egila Helmaņa personā, un Zbaražas pilsēta, tās mēra Romāna Polikrovska personā (turpmāk sauktas Puses), ņemot vērā abpusējo ieinteresētību tirdzniecības, ekonomiskās, izglītības, sporta un kultūras sadarbības nodibināšanā un attīstīšanā, balstoties uz vienlīdzības un abpusēja izdevīguma principiem, vienojas par:

**1. pants**

 Puses īsteno tirdzniecības, ekonomisko, izglītības, sporta un kultūras sadarbību atbilstoši spēkā esošajiem Latvijas Republikas un Ukrainas normatīvajiem aktiem. Puses attīsta un nostiprina kontaktus un attiecības, kas izveidojušās pēc vienlīdzības, brīvas gribas, partnerības un abpusēja izdevīguma principiem.

**2. pants**

Puses plāno attīstīt abpusēji izdevīgu sadarbību, nosakot prioritāros šo attiecību virzienus:

* vietējās pašvaldības attīstība;
* atbalsts saimnieciskajām iniciatīvām, investīcijas, ārējā ekonomiskā darbība, tūrisms;
* ražošana, pakalpojumi, transports, komunikācijas;
* ekoloģija un dabas resursu racionāla izmantošana;
* izglītība, kultūra un sports;
* veselības aizsardzība;
* atbalsts nevalstisko organizāciju un privātajām iniciatīvām.

**3. pants**

 Puses veicina sadarbības saikņu veidošanu un pieredzes apmaiņu starp pašvaldību struktūrvienībām, institūcijām, organizācijām, fondiem un dažādu nozaru uzņēmumiem, organizē kopīgas tikšanās, informācijas apmaiņu, kopīgu projektu īstenošanu.

**4. pants**

 Puses veicina sadarbības saikņu veidošanu starp saimnieciskajiem subjektiem.

 Puses rada labvēlīgus apstākļus uzņēmumu kopīgai darbībai, to atbalstam, ieskaitot investīciju ieguldījumus.

 Sadarbība tirdzniecības un ekonomisko attiecību jomā tiek īstenota, pamatojoties uz vienošanos un līgumiem, kas noslēdzami starp saimnieciskajiem subjektiem atbilstoši Latvijas Republikas un Ukrainas spēkā esošajiem normatīvajiem aktiem.

 Atbildība par vienošanās un līgumu izpildi gulstas uz saimnieciskajiem subjektiem, kas tos noslēguši.

 Puses organizē kopīgus prezentācijas pasākumus (forumus, izstādes, gadatirgus u.c.) un veicina to norisi.

**5. pants**

Izdevumus, kas saistīti ar šī līguma īstenošanu, sedz katra no Pusēm patstāvīgi.

Izdevumus, kas saistīti ar oficiālo delegāciju ierašanos vai arī ar sadarbības protokolos īpaši minētiem gadījumiem, sedz uzņemošā puse saskaņā ar attiecīgās valsts normatīvajiem aktiem. Transporta izdevumus sedz Puse, kas ierodas.

**6. pants**

 Šī līguma izmaiņas un papildinājumi var tikt iekļauti līgumā pēc Pušu vienošanās, tie tiek atbilstoši noformēti un ir līguma neatņemama sastāvdaļa.

 Šis līgums neierobežo Pušu tiesības izmantot citas sadarbības formas.

**7. pants**

 Šis līgums stājas spēkā no tā parakstīšanas brīža, un tā darbības ilgums ir pieci gadi. Pēc šī termiņa tas tiek pagarināts uz turpmākajiem pieciem gadiem, ja neviena no Pusēm ne vēlāk kā sešus mēnešus pirms līguma termiņa beigām nav rakstveidā paziņojusi par savu nolūku pārtraukt līguma darbību.

 Līguma pārtraukšana neietekmē līguma ietvaros noslēgto vienošanos un līgumu saistību izpildi.

 Līgums parakstīts četros eksemplāros – katrai Pusei pa vienam eksemplāram latviešu valodā un vienam eksemplāram ukraiņu valodā. Visiem līguma eksemplāriem ir vienāds juridiskais spēks.

|  |  |
| --- | --- |
| **Ogres novada pašvaldības** **domes priekšsēdētājs****Egils Helmanis**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Zbaražas pilsētas mērs****Romāns Polikrovskis**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |